9. การควบคุมภายใน

บริษัทฯให้ความสำคัญต่อระบบควบคุมภายในเป็นอย่างยิ่ง
เพื่อเป็นการป้องกันความเสียหายที่จะเกิดขึ้นกับบริษัทฯโดยรวม
บริษัทได้กำหนดเป้าหมายและแผนการดำเนินงาน เพื่อเป็นแนวทางในการปฏิบัติงาน
และสามารถวัดผลได้
มีการจัดโครงสร้างองค์กรที่จะช่วยให้ฝ่ายบริหารสามารถดำเนินงานได้อย่างมีประสิทธิภาพ
โดยมีการจัดแบ่งสายงาน โดยมีประธานกรรมการบริหารเป็นผู้รับผิดชอบดูแล
มีการจัดทำนโยบายและระเบียบวิธีปฏิบัติ ไว้เป็นลายลักษณ์อักษร
มีระบบการจัดการฝึกอบรมให้ความรู้ทักษะในการปฏิบัติงานแก่พนักงาน
เพื่อให้พนักงานได้เกิดความเข้าใจและสามารถปฏิบัติได้อย่างถูกต้องและมีประสิทธิภาพ
ทั้งยังจัดให้มีคู่มือพนักงาน กำหนดระเบียบวินัยของพนักงาน
ทั้งนี้เพื่อให้การปฏิบัติงานของพนักงานมีประสิทธิภาพสูงสุด

นอกจากนี้บริษัทฯมอบหมายให้คณะกรรมการตรวจสอบทำหน้าที่พิจารณาความเพียงพอ
ของระบบควบคุมภายในของบริษัทฯ
โดยทบทวนงานของฝ่ายตรวจสอบภายในและผู้สอบบัญชีให้ปฏิบัติอย่างต่อเนื่อง
เพื่อติดตามการดำเนินงานของบริษัทฯ
พิจารณาทบทวนประสิทธิภาพในการควบคุมการปฏิบัติงานภายในของบริษัทฯในด้านต่างๆ
อย่างต่อเนื่อง

สาระสำคัญของระบบควบคุมภายในของบริษัทที่ได้กำหนดไว้ มีดังนี้

(1) บริษัทได้ให้ความสำคัญต่อการบริหารและจัดการความเสี่ยง โดยฝ่ายบริหารเป็นผู้วิเคราะห์
    และประเมินความเสี่ยงให้แต่ละฝ่ายงานทราบถึงวัตถุประสงค์
    นโยบายและการจัดการความเสี่ยงไว้อย่างชัดเจน ทั้งนี้เพื่อให้ฝ่ายต่างๆ
    ใช้เป็นแนวทางในการประเมินจุดเสี่ยง การระบุประเภทความเสี่ยง การวัดความเสี่ยง
    การควบคุม การลดความเสี่ยง รวมทั้งติดตามและประเมินผล
    เพื่อให้บริษัทฯสามารถบริหารความเสี่ยง ได้อย่างมีประสิทธิภาพยิ่งขึ้น

(2) บริษัทฯได้กำหนดภาระหน้าที่อำนาจการดำเนินการของผู้บริหาร ผู้ปฏิบัติงาน
    ไว้เป็นลายลักษณ์อักษรอย่างชัดเจน มีการแบ่งแยกหน้าที่ผู้ปฏิบัติงาน ผู้ติดตามควบคุม
    และการประเมินผลออกจากกันเพื่อให้เกิดการตรวจสอบกันอย่างเหมาะสม
    ทั้งยังทำให้เกิดความโปร่งใสในการปฏิบัติงาน และป้องกันการกระทำ ที่ไม่สุจริต
    กำหนดขั้นตอนการปฏิบัติงานในแต่ละธุรกรรม โดยคำนึงถึงผลประโยชน์ของบริษัทเป็นหลัก

(3) บริษัทฯได้เล็งเห็นความสำคัญในการพัฒนาระบบสารสนเทศเพื่อให้ข้อมูลของบริษัท
    มีความถูกต้อง สมบูรณ์ทันสมัย และมีข้อมูลอย่างเพียงพอต่อการตัดสินใจของผู้บริหาร
    และคณะกรรมการบริษัท

(4) บริษัทได้ติดตามผลการดำเนินงานเปรียบเทียบกับเป้าหมายที่กำหนดไว้เป็นประจำทุกไตรมาส
    ในกรณีที่ ผลดำเนินงานต่างจากเป้าหมายที่ได้กำหนดไว้อย่างมีนัยสำคัญ
    ทางผู้บริหารจะดำเนินการตรวจสอบหาสาเหตุที่ทำให้ผลการดำเนินงานต่ำกว่าเป้าหมายและจัดทำข้อเสนอแนะ
    เพื่อหาแนวทางแก้ไข และรายงานให้คณะกรรมการบริษัททราบต่อไป

การตรวจสอบภายใน

หน่วยงานตรวจสอบภายในมีความเป็นอิสระ
รายงานตรงต่อคณะกรรมการตรวจสอบในด้านงานตรวจสอบภายใน
และรายงานต่อประธานกรรมการบริหารในด้านงานบริหารหน่วยงาน โดยมีกฎบัตรของหน่วยงาน
ซึ่งกำหนดภารกิจขอบเขต วัตถุประสงค์และภาระหน้าที่ความรับผิดชอบ
รวมถึงสิทธิในการปฏิบัติงานตรวจสอบไว้อย่างชัดเจน
และมีการจัดทำคู่มือการปฏิบัติงานตรวจสอบที่ปรับปรุงเปลี่ยนแปลงอยู่เสมอ
เพื่อใช้อ้างอิงการปฏิบัติงานให้เป็นทิศทางเดียวกัน หน่วยงานตรวจสอบภายใน
ทำหน้าที่ตรวจประเมินประสิทธิผลของระบบการควบคุมภายใน ระบบการบริหารความเสี่ยง
การกำกับดูแลกิจการของบริษัทฯ ตามแผนงานการตรวจสอบประจำปี ซึ่งได้พิจารณาจากวัตถุประสงค์
กลยุทธ์ พันธกิจในระดับภาพรวม ตลอดจนพิจารณาจากปัจจัยเสี่ยงที่เกี่ยวข้อง(Risk Based Audit
Approach) โดยผ่านการอนุมัติจากคณะกรรมการตรวจสอบ
รวมทั้งการให้คำปรึกษาแนะนำในด้านการประเมินตนเองในการควบคุมด้านต่างๆ (Control Self
Assessment, CSA) เพื่อให้เกิดความเชื่อมั่นว่า การปฏิบัติงานต่างๆ
จะบรรลุผลตามกลยุทธ์และวัตถุประสงค์ที่กำหนดไว้ อีกทั้งยังทำการติดตามประเมินผลอย่างสม่ำเสมอ
เพื่อให้เกิดความมั่นใจในระบบที่วางไว้ว่าได้ดำเนินการเป็นไปอย่างต่อเนื่องและได้รับการแก้ไขปรับปรุงอย่างสม่ำเสมอ

รายงานคณะกรรมการตรวจสอบ

กิจกรรมสำคัญที่คณะกรรมการตรวจสอบได้ดำเนินการไปในระหว่างปี 2554
ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท สรุปได้ดังนี้

1.  สอบทานงบการเงินรายไตรมาสและงบการเงินประจำงวดบัญชี
    ซึ่งครอบคลุมถึงการสอบทานการปฏิบัติตามมาตรฐานการบัญชี การเลือกใช้นโยบายการบัญชี
    และการเปิดเผยข้อมูลในงบการเงิน

2.  สอบทานการเข้าทำรายการและการเปิดเผยข้อมูลเกี่ยวกับรายการระหว่างกันที่มีกับบุคคลที่อาจมีความขัดแย้งทางผลประโยชน์
    ในรอบปี 2554

3.  สอบทานความเป็นอิสระของสำนักตรวจสอบภายใน และผลการปฏิบัติงานการตรวจสอบภายใน
    ซึ่งสำนักตรวจสอบภายในได้ดำเนินการไปในระหว่างปี
    รวมถึงการสอบทานความเพียงพอและเหมาะสมของระบบการควบคุมภายใน

4.  สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัทฯ

5.  ประชุมร่วมกับผู้สอบบัญชี เพื่อสอบทานความเป็นอิสระและผลการปฏิบัติงานการสอบบัญชี
    รวมทั้งความเห็นของผู้สอบบัญชีต่อระบบการควบคุมภายในของบริษัทฯ

จากการสอบทานตามที่กล่าวมาข้างต้น คณะกรรมการตรวจสอบมีความเห็นว่า
บริษัทฯได้จัดให้มีและดำรงรักษาไว้ซึ่งระบบการควบคุมภายในที่เหมาะสมและมีประสิทธิผล
ซึ่งสามารถสร้างความเชื่อมั่นอย่างมีเหตุผลว่า งบการเงินของบริษัทมีความน่าเชื่อถือ
และได้จัดทำขึ้นโดยถูกต้องตามที่ควรในสาระสำคัญ
การเข้าทำรายการที่อาจมีความขัดแย้งทางผลประโยชน์มีความสมเหตุสมผล
สำหรับรายการธุรกิจปกติหรือสนับสนุนธุรกิจปกติเป็นรายการที่มีเงื่อนไขการค้าโดยทั่วไป
เป็นไปตามหลักการที่อนุมัติโดยคณะกรรมการบริษัท
ส่วนธุรกรรมระหว่างกันที่มิใช่ธุรกิจปกติหรือที่สนับสนุนธุรกิจปกติ
ได้มีการปฏิบัติตามหลักเกณฑ์ที่คณะกรรมการกำกับตลาดทุนประกาศกำหนด
โดยมีการเปิดเผยข้อมูลของรายการเหล่านี้ไว้ในหมายเหตุประกอบงบการเงินระหว่างกาลและงบการเงินประจำปี
การปฏิบัติตามกฎหมายต่างๆ ไม่พบว่า มีการฝ่าฝืนหรือไม่ปฏิบัติตามที่เป็นสาระสำคัญ
โดยในการปฏิบัติหน้าที่ตามที่ได้รับมอบหมายนั้น
คณะกรรมการตรวจสอบสามารถปฏิบัติหน้าที่ได้อย่างเป็นอิสระ

คณะกรรมการบริษัทและคณะกรรมการตรวจสอบมีความเห็นว่าระบบการควบคุมภายในของบริษัทฯและบริษัทย่อยมีความเพียงพอ
และเหมาะสมกับการดำเนินธุรกิจของบริษัท
รวมทั้งมีประสิทธิผลเพียงพอที่จะช่วยลดความเสี่ยงทางธุรกิจ และป้องกันทรัพย์สินของบริษัทฯ
จากการที่ผู้บริหารนำไปใช้โดยมิชอบ หรือโดยไม่มีอำนาจ ทั้งนี้ ในการปฏิบัติงานตรวจสอบภายใน
สำนักตรวจสอบภายในได้มีการสอบทานการปฏิบัติงานของหน่วยงานต่างๆ ของบริษัทฯ
เพื่อให้มั่นใจว่าหน่วยงานเหล่านั้นมีการปฏิบัติตามระบบการควบคุมภายในที่บริษัทได้กำหนดไว้
และในกรณีพบข้อบกพร่องที่มีสาระสำคัญจะมีการรายงานให้คณะกรรมการบริหารและคณะกรรมการตรวจสอบทราบและพิจารณาสั่งการแก้ไข
อย่างไรก็ตาม ในรอบปี 2554
ไม่พบข้อบกพร่องที่เป็นสาระสำคัญซึ่งจะมีผลกระทบต่อผลการดำเนินงานของบริษัทฯ

นอกจากนี้ ผู้สอบบัญชีของบริษัทฯ และบริษัทย่อย คือ บริษัท เอส.เค. แอคเคาน์แต้นท์ เซอร์วิสเซส
จำกัด ซึ่งเป็นผู้ตรวจสอบงบการเงินประจำปี 2554
ได้ประเมินประสิทธิผลของระบบการควบคุมภายในของบริษัทฯ และบริษัทย่อย ตามที่เห็นว่าจำเป็น
โดยพบว่า
ไม่มีจุดอ่อนของระบบการควบคุมภายในที่มีสาระสำคัญแต่ประการใดและไม่ได้รายงานว่าพบข้อบกพร่องที่เป็นสาระสำคัญ

อย่างไรก็ตาม บริษัทฯยังคงให้ความสำคัญต่อข้อเสนอแนะ
ข้อคิดเห็นจากผู้สอบบัญชีและคณะกรรมการตรวจสอบเพื่อพัฒนาระบบการควบคุมภายในการควบคุมการปฏิบัติงาน
การบริหารจัดการความเสี่ยงให้มีประสิทธิภาพและประสิทธิผลเพิ่มยิ่งขึ้น